Высокі ўзровень адукацыі неаднаразова пацверджаны вынікамі выступленняў навучэнцаў на інтэлектуальных конкурсах і алімпіядах розных узроўняў. За высокія дасягненні ў вучэбнай дзейнасці і паспяховы ўдзел у рэспубліканскіх і міжнародных спаборніцтвах Яўгенія Субат, Дар’я Мурашка, Юлія Мурашка, Марыя Падборская і Настасся Саланец заахвочаны спецыяльным фондам Прэзідэнта Рэспублікі Беларусь па сацыяльнай падтрымцы адораных навучэнцаў і студэнтаў, а Яўгенія Субат да таго ж у мінулым годзе была прызнана вучнем года Мінскай вобласці. Сярод самых свежых перамог — лідарства каманды гімназіі на абласным турніры юных матэматыкаў, дзе навучэнцы дырэктара ўстановы настаўніка матэматыкі Дзяніса Мар’янавіча Дубаневіча заваявалі дыплом І ступені.